Ana pogos tai,
lavis ke pog nap̃a le Yu la akila kiela pupia p̃ap̃agena tai,
nap̃a P̃ap̃agena na Sitom̃alen Natamaliaena.
Ana kiela p̃elaga marua tai,
sane e kas punu ga lala punu ga monar akilali nap̃a ava ma metava Yerusalem e kana pog ne naapo vena kilaen p̃ap̃agena nene,
vena sitom̃alen kala apua la nap̃a amolue gar Isip,
ana e pogos nene Yesu m̃ena ga pavin.
Naga pa tol yo,
ana pa kate e Yum̃a Wa M̃ana ne Ntewa,
pisu lala moki nap̃a asike ap̃ilwilin ke puluk la,
sipsip lala amio manu la,
pisu m̃ena la nap̃a nakepuen kilavaru tap̃ena lala va e kilavaru nena naapo na Yum̃a Wa m̃ana Ntewa.
Yum̃aena la nene ape yum̃aena wo tai,
komin ape yum̃aena na wilwilinen sur lala nap̃a yeririna la monar aulia vena kilaen kup̃ap̃aena ea,
a pe sur viowa tai,
la akila kare laa yar lala,
ana metavania,
akila ke loyum̃a e kove na yo wa.
Ana Yesu pisu nap̃a akila kare yo wa na yum̃a sanene,
p̃isi na sinena mimi,
p̃ar kilika lala,
p̃uarar luas lua sane,
panon la.
Naga pa sanene,
pa m̃ene plan la amio kiela sipsip lala amio puluk lala apa vanua petan Yum̃a Wa m̃ana ne Ntewa,
ana e lepas kiena ne la nap̃a akepu ke kilavaru,
pa taron plan kiela karo na kilavaru,
kawe plan m̃ena kiela varvara lala.
Ana yar la nap̃a ap̃iliwilin ke manu lala,
naga pis pan la pisape “!E,
awar plan kiamiu sur la vetan yo nene!
!Amiu ve akila re yum̃a m̃ana ne kiau ata nene imi ve yum̃a na tauluen kiamiu kilavaru sanene!”
Ana pogos nap̃a nalogena la apisu nap̃a Yesu m̃ene plan la sanene,
kila lala asitom̃al si nasiriena wa tai,
sa nap̃a pisayu pa Navisaarena sumo rui,
nap̃a pisa sape
“Kiau sitomena urmi pap̃isi e yum̃a wa kiom̃a,
naga sa nap̃a kapi naga kekan ke loyum̃a e sineu.”
Ana vanon suri nene,
yerkawa kiena le Yu lala,
la m̃ena apisu ke sur la nap̃a Yesu miyum̃aenia,
ana apiun tania,
asape “Suria ne ko na omiyum̃aen ga ne,
sur keviu tanea.
?Ana ko nene okilia okila kile ya ne e maramimi,
vena kila imimi mevisu kilia sane mesmesu ga nap̃a okila sanene?”
Ana Yesu pisatam̃e pan la,
pisape “Pogaga,
kiau kile naga sanini:
Amiu awe plan Yum̃a Wa nene,
ana siraunia,
e legiena ve telu ga,
yoko nevisirlua sina ga.”
Ana asape “Lala nap̃a amiyum̃aen yum̃a nene,
amiyum̃aen pano-o tol kas lualima yam vari pa orai,
ana sanape ne ko na opisa sanene,
osape okilia ovisirlua si naga e legiena ve telu ga?
!Tap̃atete ga ve sanene p̃a!”
Lala apis sanene,
vanon la pe akilia ruru re sur nap̃a Yesu pisa ke e pogos nene poli.
La pe apisu kilia re asape pog nap̃a Yesu pisa ke Yum̃a m̃ana ne Ntewa nene,
pisa ke ga tasnena ne.
Ana siraun laa sane,
pogos nap̃a naga mal sina ga taulu marena,
kiena nalogena lala asitom̃al nap̃a naga pisa visena la nene pan la,
p̃isi na kila amlelaga manene laa e nasiriena wa lala amio visena kiena ne Yesu lala pan la.
Ana Yesu la asum̃a e p̃ap̃agena nene garo Yerusalem pano-o,
naga kila ke kile la moki,
ana pogos nap̃a yeririna la apisuia,
lala moki amlelaga e naga asape naga pe Navisaarena.
Ana Yesu pe tam̃an manene re naga pan la poli,
pe p̃asine manene la re poli,
vanon naga kilia ruru la pa rui.
Yar tap̃ena tap̃atete visa sur tai va Yesu e lepas na p̃elaga kiena ne yeririna lala,
vanon naga kilia ruru make ga,
kilia ruru sur punu ga nap̃a sike e sitomena kiena yeririna lala.